
				Mojoj baki Luisi, učiteljici rikanja, i malom Davidu

				1. NE OVDJE

				Traje tek trenutak i uvijek me uhvati nespremnu. Na visok, titrav zvuk skočim sa stolice. Oči mi se razrogače, srce poskoči. Traje tek trenutak i ja se katapultiram dolje u pratnji zvonjave.

				Trčim, trčim. Premda se nečiji glas dere za mnom kao na usporenoj snimci:

				„Ne-tr-či-po-ste-pe-ni-ca-ma!” 

				Ali kako da se zaustavim? Danas je utorak. Izlazim iz škole sama i prije nego što se vratim kući mogu se zaustaviti da iz grma bacim oko na Marijevu radionicu, u koju me možda i pusti da uđem.

				Ne prestajem juriti ni kad se spotaknem, ne zaustavljam se ni kad sam gladna, ni kad mi iz ruku ispadne moj dnevnik, ni kad me pozovu na igru. 

				Trčim da što prije dođem do živice, one koja odvaja cestu od radionice i koja mi, ako pogledam kroz rupe u njoj, omogući da vidim što je u njoj: plato s tamnom zemljom i olupinama starih automobila. Posvuda rasuti dijelovi: vrata, motori, kotači, retrovizori, prepolovljeni skuteri.

				Unutra je i Mario, koji ne želi da ga promatram, da ostanem ondje, u visokoj travi, i 

			

		

	
		
			
				koji me, kad me spazi, najprije pokuša otjerati, a potom dođe po mene.

				„Ajde, upadaj!” kaže i ovog puta. „Ti ne odustaješ, ha? Ovdje se radi!” Ali mi Mario svejedno otvori stražnji ulaz. „A Leo je danas tužan, ne razgovara ni s kim, čak ni sa mnom.”

				Skočim Mariju oko vrata kad me pusti da uđem, ali ne i danas. Jer ako je Leo tužan, odmah se i ja rastužim, pa više ne skačem.

				Žurno prijeđem plato, a ruke gurnem u džepove jer sam Leu donijela: sendvič sa suhom salamom, današnju užinu, hrenovku preostalu od jučerašnje večere i dvije konzerve govedine koje sam kradom uzela u dućanu kraj kuće, ondje ionako imaju hrpu takvih konzervi.

				Kad dođem pred Lea, sve mi je u rukama, pa ga zovnem: „Leo?”

				Možda spava.

				„Leo, ja sam.”

				Ništa.

				Promatram njegovu veliku i dlakavu glavu, promatram njegove s vremenom izderane šape i rep koji pokreće, ali lagano.

				„Leo, sve je to za tebe. Fino je.” 

				Potom odostraga začujem Marijev glas.

				„Odustani, danas je takav. Ne miče se, ništa ne govori. Možda je shvatio da će ga odvesti.”

				„Molim? Tko će ga odvesti?” upitam ozbiljno gledajući Marija ravno u oči.

				„Ljudi iz osiguranja: plavci”, odgovori on spuštena pogleda i ispod glasa.

				„Ali zašto?” navaljujem.

				„Kažu da ne može ostati tu: opasan je, ako pobjegne, može sve raskomadati, popapati jednog po jednog stanovnika kvarta. Mada je star i umoran, lav ne može ostati u automehaničarskoj radionici. Moramo ga pozdraviti.”

				„Moram li mu reći zbogom?” upitam tiho.

				Ne čujem nikakav odgovor.

				„Je li ovo zbogom?” upitam glasnije.

				Ali Mario se već udaljio, priprema vrećicu s hranom za Lea, kao kod mene doma kad se spremam za izlet. Ali Leo ne ide na mjesto gdje razgledavaš.sliku, crkvu, palaču dok ti ne 

				dosadi pa počneš razmišljati samo o povratku igri. Ne, Lea žele odvesti, a ne zna se kamo.

				Nedugo zatim začujem sirenu koja zavija, zapravo, mnogo njih i sve su nam bliže. Došli su.

				Gume naglo koče, ostavljaju tragove na asfaltu. Otvaraju se vrata i snažno udaraju kad ih zatvore. Koraci su hitri, a sad ih i vidim.

				Barem ih je deset, nose elastične plave odore, imaju palice, štitove i puške s lažnim i pravim mecima. Dolaze na plato ne tražeći dopuštenje i staju pred Leovu jazbinu s uperenim puškama.

				Ne, nemoguće, došli su prerano, nisam spremna, još nije vrijeme, pa nesigurna što mi je činiti, nastojim spriječiti ih da mu se približe i idem im ususret raširenih ruku vičući: 

				„Gubite se! Odlazite!” 

				„Leo ostaje s nama! Bezopasan je! To je najbolji i najmiroljubiviji lav na svijetu!”

				Ali oni su sve bliže i uopće se ne doimaju miroljubivo. Nema više vremena. Zgrabim komad hrđava blatobrana i stanem pred Leovu jazbinu dok Viktor, Marijev jazavčar, stoji kraj mene i kesi zube.

				Plavci u međuvremenu zauzimaju položaje: uperene puške, prst na obaraču, a svi zajedno ciljaju u Leovu glavu ili, možda, u njegovo srce. U tom trenu zaderem se što glasnije mogu: 

				„Nema šanse da mu kažem zbogoooooooom.”

				Leo tad podigne glavu i sjedne. Sad je s nama, vidim ga krajičkom oka u svoj njegovoj ljepoti, i sjetim se kako smo se prvi put sreli, prije nekog vremena.

				2. KOD MARIJA

				D ogodilo se to zbog Alfe Romeo, graškasto zelenog auta sa sjedalima prekrivenim presvlakama s dugim krznom, koji je u našoj obitelji već stvarno dugo, barem od mog rođenja. 

				U posljednje vrijeme često se kvario i ostavljao nas na cjedilu, osobito nedjeljom. Jednom je crknuo taman malo prije dolaska na livadu za piknik, prtljažnik mu je još bio pun lazanja, banana i uštipaka. Drugom zgodom vraćali smo se, pak, s mora i iz auta je počela curiti voda na sve strane, možda je i on uskočio 

				u more, a mi to nismo ni primijetili. U svakom slučaju, nije bilo pomoći, nije se više pokrenuo.

				I tako smo se tog popodneva vratili kući autobusom s kanticama punim kamenčića, grana i ostalog što se donosi s mora: čak i s lijepim velikim rakom koji se iznenada smjestio u naručju neke gospođe koja je potom zavriskala.

				Vozač je zaustavio autobus, uhvatio raka i upitao nas:

				„Imate li kartu za ovoga?”

				Nismo je imali, pa nas je prisilio da izađemo na sljedećoj stanici.

				Potom je, jednog dana, auto stao baš na početku izleta, na prvoj dionici puta, kod prodavača novina. 

				„Treba znati kako funkcionira svijet! Barem na blagdane!” rekao je tad moj tata sa znalačkim osmijehom taman malo prije konačnog poraza.

				Nema potrebe govoriti da želi drugi auto. Svaki drugi dan pokaže nam fotografiju novog auta izrezanu iz časopisa: siv je, dugačak, nizak i tanak.

				„S tim bismo mogli svakamo, čak i u planine!” kaže tata oduševljeno svaki put kad izvuče taj izgužvani papirić koji nosi u novčaniku.

				Ali mami, mom bratu i meni uopće se ne sviđa.

				„Izgleda kao metalni morski pas”, kažem ja.

				„Nije elegantan”, kaže mama.

				„Nema krzno”, dovrši brat.

				I tako često idemo k Mariju, automehaničaru. Tata ga zove „mojprijateljmario”, jer su skupa bili u vojsci, negdje u magli. Ili su se, možda, 

				upoznali u kafiću kraj naše kuće ili na nekom događanju na trgu, ne znam.

				Svaki put kad se tata i Mario nađu, prisjećaju se mladih dana. Pa se smiju i tapšaju po leđima. Ali, odmah zatim se uozbilje i Mario kruži oko auta i počne s pitanjima kao da je doktor.

				„Kad je stao?” upita gladeći bradu i proučavajući što se događa ispod otvorene haube. „Na uzbrdici ili na nizbrdici? Je li ispuštao čudne zvukove? Kretali ste se pretjerano zahtjevnim cestama? Je li ga tko udario, nabio, razočarao?”

				Tata se uglavnom isto baci na popravke. Ta dvojica dodaju si francuski ključ, kliješta, masne crne krpice, plastične bočice ulja koje curi, lance… Pa se stanu iznad ili ispod tog krša od auta premda se moj tata uopće ne razumije u motore.

				Ponekad čujem samo glasove, a njih više ne vidim, ili barem ne u cijelosti.

				Iza kotača viri stopalo, iz prtljažnika glava, na sjedalu se pojavi ruka. I tako uvijek prođe 

				nekoliko sati prije nego što odemo odande.

				Kad mogu, i ja idem k Mariju jer mi se sviđa to mjesto: ondje je brdo ničijih auta, svi su pokvareni.

				Uđem u jedan pa u drugi, sjednem za upravljač i krenem. Ponekad prije puta otvorim pretince i pogledam ispod sjedala da vidim ima li čega što mogu ponijeti kući za svoju kolekciju izgubljenih predmeta.

				Jednom sam pronašla kutiju punu dugmadi pa sam promijenila oči nekolicini plišanaca, onima koje već dugo imam. Žapcu sam stavila crvene oči i čini se da je zadovoljan. Mišu sam stavila zlatne oči pa sam ga nazvala Kićo, ali mu nisam rekla. Zmiji sam zalijepila ružičaste oči pa sam je se prestala plašiti.

				Drugom sam zgodom između sjedala napola uništena žutog auta pronašla češalj: dug, uzak i crn. Odmah mi se svidio, pa sam se pokušala zalizati iako nisam imala gela.

				Htjela sam pokušati postati taksist, jedan od onih u potkošulji, škrtih na riječima, ali koji znaju sve ulice: trebaš reći kamo želiš i on će te 

				odvesti. Ali ubrzo sam, nakon što sam se neko vrijeme češljala, primijetila da je češalj star, izgubio je previše zubaca, a kosa mi je bila ista kao prije.

				Kad ga čovjek bolje pogleda, nalikovao je više na krezubo zubalo koje je izgubio netko stvarno rastresen nego na češalj. Ali svejedno sam ga zadržala, a kad sam se tog dana vratila kući, ljepilom sam ga zalijepila na zid u svojoj sobi i oko njega nacrtala čudovište crnom bojom.

				Kad u tim olupinama ne nađem baš ništa, istražim svaki kutak na platou, uzmem dijelove koji mi trebaju pa počnem graditi. Jednog dana sagradila sam cijeli svemirski brod, drugog najbrži motor na svijetu pa sam s Viktorom putovala posvuda, bili smo u Africi, u Čileu, čini mi se čak i u Peruu.

				Samo što je on nakon deset minuta zalajao, ja nikako da ga natjeram da prestane, pa je putovanje završilo.

				Takav je Viktor, pomalo nervozan, povremeno reži, laje, a nitko ne zna zašto.

				Mario tvrdi da se ljuti na duhove, ali ja ne vjerujem u duhove pa je vjerojatnije da je Viktor pomalo lud i gotovo. 

				A ja ga volim takvog. 

				Nakon nekoliko sati igre na platou začujem tutnjavu motora što znači da je naša krntija ponovo u pogonu i možemo se vratiti kući.

				***

				Prije nekoliko mjeseci iznova nas je ostavio na cjedilu.

				„Ovo je zadnji put”, obznani tata stojeći u kuhinji mirno i uspravno.

				„Popravimo ga za početak, navaljuje mama gurajući ga prema ulaznim vratima.

				Ja sam se već obula i zakopčala jaknu do grla.

				Mario ovog puta mora doći po nas pred ulaz jer auto ne daje znakove života, ne miče se ni za milimetar.

				Dok tata frkće i gunđa, nervozan jer mora protratiti još vremena na tu „staru kramu”, 

				pričekamo dok ne spazimo Marija, a i namučimo se da ga prepoznamo: nema svoj uobičajeni crveni kombinezon ni vunenu kapu. Otmjen je, nosi sako i sive hlače na tanke pruge, a kosa mu je sva zalizana.

				Mario se zaustavi pred našom krntijom i ispriča se što kasni, kaže da je imao obavezu i dojurio je čim je mogao.

				Nakon što je utovario auto pazeći da se ne zaprlja, kaže nam: „Danas je radionica zatvorena. Ali vi niste obične mušterije i rado bih vam nešto pokazao.”

				Zatim ponovo uđe u šlep nalikujući na pjevača tanga pa doda ispod glasa, zamišljeno: 

				„Izgubio sam glavu.” 

				I ne rekavši više ni riječ, sjedne za upravljač, a mi kraj njega.

				3. KRALJ

				U šlepu vlada grobna tišina, nema tapšanja po leđima, nema „Sjećaš li se kad smo”, nema smijeha „Ha! Ha! Ha!”

				 

				Velika tišina kao da vozi umjesto Marija koji je negdje drugdje, skroz daleko odavde.

				Na svakom zavoju, pri svakom pretjecanju tata razrogači oči, podigne čelo i naglo okrene glavu. Gleda Marija kao da se pita: „Vidi li on taj zavoj? Zna li da vozi veliki teretni kamion? Je li živ?” Pa pogleda cestu.

				U međuvremenu izvodi kretnje kao da koči, skreće, usporava, u nekom trenutku vidim čak i kako pritišće trubu koje nema.

				Ja, pak, dok se truckam amo-tamo, razmišljam o Marijevim riječima „Izgubio sam glavu”, i pitam se kako li je ostao bez nje. Njegova mi glava izgleda normalno, možda je samo malo počešljanija nego inače. Zamišljam kako ju je slučajno ostavio za šankom, samu, pa sad pijucka kavu, ili kako leti u pandžama neke vrane, uživa u pogledu na grad.

				U međuvremenu smo došli do radionice i odmah primijetim da se u dnu platoa, po strani, gdje se gotovo i ne vidi, nalazi nešto čega prije nije bilo. 

				Nekakva baraka sagrađena od hrpe starog željeza. Prepoznam i velik komad sa svog svemirskog broda kao i opruge svog motora.

				Izađemo iz vozila, a Mario nas odvede prema toj baraci. Kad dođemo pred nju, brzo kaže: „Evo ga”, i okrene se u drugu stranu, žurno, sliježući ramenima. 

				Pogledamo bolje, ali u njoj se u ovo doba dana ne vidi ništa posebno. A uostalom, unutra je jedan baš mračan kut u kojem se ništa ne vidi.

				„Jeste vidjeli?” upita Mario.

				„Ne”, odgovori moj otac.

				„Pogledajte bolje!” odvrati Mario gubeći strpljenje.

				Oči se naviknu na polumrak pa se u kutu sasvim polako pojavi neobičan profil.

				„Veliki pas”, pomislimo pa kažemo Mariju koji više nema živaca i zadere nam se u lice: 

				„To je lav! Zar ste slijepi?”

				Riječ lav mora nam ponoviti jasno i glasno, slovo po slovo: 

				„L kao Lav.A kao A što sad?!?V kao Vidite li vi to?” 

				Da, shvatili smo, pred nama je, na nekoliko metara udaljenosti, stvarno lav. I to ne mladunče, baš je velik, kao pravi lav. Zapravo, i jest pravi.

				„Ali zašto? Kako si to izveo, Mario? Jesi ti lud?” počne uzrujano tata.

				„Rekao sam ti da sam izgubio glavu.”

				„A što ćeš sad s lavom u radionici? Nitko više neće dolaziti popraviti auto ili motor, nismo u Keniji! Ondje su ljudi naviknuti na tako nešto, ali tu smo na drugom kraju svijeta. Kako si mogao?”

				Bujica riječi odjednom i nezaustavljivo izlazi iz usta mog tate koji nikako da probavi tu novost.

				„Stvar je u tome da sam se zaljubio”, uzdahne Mario.

				„U lava?” upitam ja.

				„Ne… u Iskru”, kaže on.

				„A tko je to?” ubaci se tata.

				„Ljudska topovska kugla u cirkusu.” 

				Marijev pogled ponovo je pogled pjevača tanga, a tata svoj spušta, prsa im više nisu naduta, a glasovi im prerastaju u šapat. Puštam ih da razgovaraju, sad se polako kreću prema radionici.

				Tata je prebacio ruku preko Marijeva ramena i odvodi ga u stranu. Obojica su zaboravili i na mene i na lava.

				Ali ja lava nisam zaboravila jer ga gledam u oči. A on gleda mene. Preda mnom je kralj džungle, kralj svih životinja. Najljepši, najsnažniji. Preda mnom je lav, ni više ni manje.

				Ne mičem se, ne uspijevam ni otići ni prići mu. Bojim se.

				Ako se zaleti u zid te barake i odluči zagristi mrežastu ogradu za perad koju je Mario pribio za četiri letve i staro željezo, cijelu iskrivljenu, gotovo je.

				Mogao bi to i sad, odmah. Ali on kao da isto misli za mene.

				Ondje je, nepomičan, promatra me, ni da trepne, ni da zariče.

				Nakon nekog vremena sjetim se Viktorove zdjele. Mislim da sam to pročitala u priručniku za preživljavanje: „Ako se želite sprijateljiti s okrutnom zvijeri dajte joj nešto za jelo”.

				Polako se udaljim, hodam natraške, a zatim otrčim do jazavčareve kućice, njega trenutačno 

				nema, vjerojatno tješi Marija.

				„Taj pas ima zlatno srce”, pomislim i zgrabim sve što nađem u njegovu tanjuru: malo mesa, komade mokrog kruha, jaje, nekoliko kroketa.

				Zatim se vratim k lavu i vidim da se nije pomaknuo ni milimetar, pa posumnjam da je to zapravo velik lutak i da se Mario danas baš htio dobro našaliti s nama.

				Priđem bliže pa preko ograde bacim što sam našla, komad po komad, a ruke i odjeća prekriveni su mi tom smeđastom kašom kad odjednom bolno kriknem

				„Auuuuuuuuuuuuuuu!” 

				Osjetim jak bol u nozi, pogledam dolje i vidim da mi se Viktor zalijepio za list.

				„Viktore, puštaj”, naredim mu i počnem tresti nogu, ali Viktor ne popušta. „Viktore, računala sam na tvoju velikodušnost.”

				A on zagrize još jače.

				„Viktore, samo sam htjela da se osjeća kao kod kuće…”

				Ništa, dok se ne zaderem još glasnije: „Sutra ti donesem što god želiš! Kunem se!”

				Tek tad Viktor popusti stisak pa se, cupkajući podignute glave i nakostriješene dlake, vrati odakle je i došao, ne udostojivši se ni pogledati me.

				Šepajući se odvučem u kutak, sjednem i ostanem promatrati lava koji nedugo zatim ustane i svojim lelujavim i usporenim tijelom priđe ogradi.

				Odmah se vidi da nije običan. Svaki mu je korak lak kao da ne želi da ga čuje itko na svijetu, svaki korak odignut je od tla pa lav nalikuje na maglu koja samo što se nije razišla.

				Prišavši ogradi, nagne se jesti što sam mu donijela. Potom podigne glavu i pogleda me ližući brke, jezik mu veliki i ružičast, zubi golemi, a pogled nipošto zloban.

				Tad mu kažem: „Ja sam Mia, a ti?”

				Umjesto odgovora, on se okrene, napravi nekoliko koraka pa legne. A ja sam svejedno sretna. 

				„Moj prijatelj lav, moj prijatelj lav”, ponavljam si u mislima dok trčim prema radionici s hrpom pitanja za Marija.

				„Kako se zove?” upitam naglo i s treskom rastvorivši vrata.

				„Pa, kako možeš nazvati lava?” odvrati mi Mario.

				„Herkul?”pokušam pogoditi.

				„Ne.”

				„Napoleon?” pokušam još jednom.

				„Opet ne.”

				„Hulk?” nabacim.

				„Zove se Leo i to već nekoliko godina.”

				„Zašto? Koliko ima godina?”

				„Stara je to beštija. Ima osamnaest godina i sve ih je proveo u cirkusu.”

				Već je kasno, na Marijev plato spušta se mrak. Auto je gdje smo ga i ostavili, nitko više ne mari za njega, pa se kući vratimo pješice. Pozdravimo se s Marijem, a prije odlaska, svratim do Lea.

				Leži na leđima, možda spava, ali kad priđem, uši mu se pomaknu u mom smjeru.

				„Vidimo se uskoro, Leo”, dobacim mu ispod glasa i otrčim odande. Hodajući prema kući udaljim se od tog popodneva, pa kad doma ispričamo što nam se dogodilo, sve mi zvuči lažno.

				Je li to sve istina? Da je kod automehaničara lav i da je Mario zaljubljen u ljudsku topovsku kuglu iz cirkusa?

				Više nisam znala odgovor, ali tata jest i nije prestajao govoriti o tome.

				Tako smo svi mi otkrili Marijevu tajnu.

				4. TRIKOVI

				Kad je Mario bio mali, stanovao je kraj trga na kojem se održavao sajam, a kad bi postavili štandove, igrao se ondje autićima, pikulama, svinjama, kravama i mjehurićima sapunice.

				Jednog se dana među štandove probio gospodin koji je izvodio trikove. Imao je velike plave oči, veliku bijelu bradu i još veći trbuh prekriven šarenim prslukom punim džepova iz kojih je izvlačio trikove i iznenađenja.

				„Dame i gospodo, djeco i vojvodo, mađioničar Eustahije došao je k vama da vas usreći svojim izvedbama!” obznanio je iz kutka u kojem nije 

				bilo štandova, a za to mu je vrijeme iz džepova izlazio dim, a iz usta vatra.

				„Igrama svojim i trikovima napravit ću mjesta senzacijama”, govorio je glasno mada nitko nije slušao jer su svi bili previše zaokupljeni kupovinom. „Priđite bliže, gospodo, priđite: ne bojite se valjda ovog debelog, uvrnutog, starog genija?”

				Pa bi izvukao karamele za prolaznike koji bi tako zastali na tren, privlačio ih je šareni papir.

				Ali, taj dan nije bio kao ostali jer je ondje bio Mario, koji se prestao igrati kako bi cijelo jutro nepomično promatrao Eustahija razjapljenih usta, zapanjena pogleda, te je za starca prikupljao novčiće koje bi mu tkogod dobacio.

				Mario je ostao gledati ga satima, sve dok gospodin mađioničar svoje trikove nije spremio u mali kovčeg.

				Tad dječak, gledajući Eustahija u oči, prozbori tri riječi, samo tri, ali jasno i glasno: „I ja bih.” 

				Zatim je otrčao odande.

				Nakon nekoliko dana vratio se sajam, a s njim i Eustahije, a maleni Mario ponovo mu priđe 

				kako bi gledao kako se pojavljuje i nestaje, stvara vatru i munje, izvlači karte i zečeve.

				Mađioničar, koji mu se dotad nijednom nije obratio, tog dana reče gledajući Marija svojim velikim plavim očima: „Znatiželjno dijete stalo je preda me, od glave do pete odjeven u lame.”

				„Gospodine, a što je lame?” odvrati Mario tiho.

				„To je svjetlucava tkanina koja podsjeća na noćno nebo, ili na mjesečinu na moru.”

				„Ali ja nosim hlače na bijele i crvene pruge”, odgovori Mario proučavajući svoje kratke hlače.

				„A ja svejedno vidim da se sjajiš. Jesi li siguran da jutros nisi fulao ormar? Ili da perilica rublja možda ne zbija šale s tobom?” reče mađioničar smijuljeći se.

				Zatim se ukipi i zašuti pa poče hitro otvarati i sklapati vjeđe, sve brže, više puta i bez prestanka.

				Mario je očarano promatrao kako se to lice mijenja, podsjećalo je na automobil čiji su farovi poludjeli: palili se, gasili, palili, gasili, a 

				nakon nekoliko sekunda na majici je primijetio malu zvijezdu, srebrnu i sjajnu.

				„Hvala, predivna je”, reče Mario tiho, „iako je to za cure.”

				„Zvijezde nisu ni za cure ni za dečke. Zvijezde su daleke i vode nas kad podignemo glavu i pogledamo ih. Ponekad nam se i obrate, ako ih znamo slušati.”

				Eustahije se više puta vratio sa vašarom, vraćao se cijelo ljeto i Marija je naučio svakojaka čudesa i mađioničarske trikove.

				Jednom mu je, sasvim polako, u ustima iščezlo jaje koje mu je potom izašlo iz uha, a zatim iz stražnjice, kao da je kokoš.

				Drugom zgodom mu je iz sata s kukavicom izašao pravi ptić koji je odmah poletio, nije rekao ni koliko je sati.

				Potom je od špila karata sagradio velik dvorac s kraljem koji je na vratima prekriženih ruku odmahivao glavom, „Ne, ne”, princem koji je s prozorčića zazivao „Upomoć, upomoć” i djevojčicom koja ga je spasila pomogavši mu da skoči na njena konja, također papirnata.

				Zatim je došao zadnji dan.

				Eustahije je bio šutljiv, nije pjevušio kao inače dok je pospremao, nije se šalio dok je pravio reda. Bio je baš ozbiljan. A kad je završio s pospremanjem, dugo je promatrao Marija, bez riječi, a njemu se učinilo da mu veliko plavetnilo njegovih očiju vlaži kožu kao kad se spremaš skočiti u more, ali prije nego što se baciš gubiš vrijeme dodirujući vodu od straha da ćeš se smrznuti.

				Ali ubrzo je Mario shvatio da osjeća kako mu je lice vlažno jer mu je uz oči suza, a jedna takva pojavila se i uz duboko plave Eustahijeve oči.

				„Dečko, ne zaboravi što sam te naučio”, reče mu Eustahije.

				„Neću”, odvrati Mario kao da želi reći: „Nema šanse da ikad dođe do toga.”

				„Trebat će ti prije ili poslije.”

				„Slažem se.”

				Mario u tom trenu nije mogao izgovoriti dugačku rečenicu, tek procijediti jednosložne riječi, uzdahnuti, krnje riječi.

				„Dobar si mađioničar, znaš?” nastavi Eustahije.

				„Da?”

				„Imaš dara!” 

				Eustahije ga pomilova po glavi, a zatim se zviždukajući otputi tko zna kamo.

				U jednoj je ruci nosio kovčeg, u drugoj crven štap nalik na flomaster jer ga je dok je hodao, Eustahije pokretao u zraku i crtao nebo, dnevno i noćno, i sjajne upitnike raznih boja, i brojne oči, i nosove i osmijehe, pa čak i jedan cilindar.

				Ali cilindar je bio pravi i doletio je na Marijevu glavu na što se on osvrnuo uokolo u nadi da nitko nije vidio kako leteći šešir slijeće na njega, ali svatko je išao svojim putem i nije primjećivao ništa.

				Dugo je Mario iščekivao sajam i među ljudima tražio Eustahija, ali za mađioničara više nitko nije čuo, no, ostali su mu trikovi.

				Tako je počeo vježbati iz dana u dan, iz mjeseca u mjesec.

				Mario bi stavio svoju zvijezdu i svjetlucave hlače, koje je skrivao u tajnoj ladici, 

				pa pokušavao uvijek iznova pred ogledalom, ili pred mačkom, kad ga nitko nije vidio.

				S deset godina Mario je kartama, maramama i bijelim zečevima izvodio zahtjevne i očaravajuće mađioničarske trikove. Bio je sjajan i ubrzo su ga počeli pozivati na lokalne zabave, na rođendane, na svadbe.

				Ali u obitelji su govorili da je to zanimanje za zgubidane, pa su ga, kad je navršio šesnaest godina, zaposlili kao mehaničara.

				Ali, trikovi su mu ostali u srcu i u zapećku mozga za koji znanstvenici kažu da se ondje nalazi sve, ama baš sve što smo naučili, čuli ili otkrili. Čak i kad se toga ne sjećamo.

				I upravo je zato, možda, jednog ne tako davnog dana, Mario upitao direktora cirkusa koji je prošao njegovim gradom može li izvesti koju točku pod velikim šatorom.

				5. ISKRA

				Tako je započela Marijeva mađioničarska karijera. 

				Već mjesecima bi se, nakon posla u radionici, dobro očistio, odjenuo elegantno odijelo, uzeo kovčežić s kartama, maramama i zecom pa otišao u cirkus.

				U početku je nastupao između dviju točki: izašao bi krotitelj buha, ušao Mario sa svojim stolićem, držeći se podalje od tog skakutavog čovječuljka; ušao bi gutač vatre, izašao Mario žurnim korakom, pazeći da mu zec ne završi kao pečenka.

				Zatim su zatražili da izvede zaista poseban trik: s pomoću brojeva na kartama Mario je trebao pogoditi koliko će metara letjeti Iskra, ljudska topovska kugla.

				I tako je jedne večeri, nakon akrobacija s asovima, pikovima, herčevima i kraljevima, naglas pročitao broj u nadi da je to onaj pravi.

				Ona je sigurnim korakom ušla u top i preletjela svaki metar koji je predvidio Mario: od te večeri to je postala njihova točka i izvodili su je uvijek bez greške.

				Ni sami nisu znali kako je to moguće, ali uvijek bi uspjeli, nije bilo nikakvog trika: Marijeve ruke i Iskrina nevidljiva krila radili su zajedno.

				Ona bi se uspela nekoliko desetaka metara, a zatim bi polako sišla uz pomoć malog padobrana, izvodeći piruete i naklone, smiješeći se Mariju i gledateljima.

				Iskra je bila stvarno lijepa u svom kostimiću od štrasa, lijepi njezini plavokosi pramenovi koji su virili ispod pilotske kape, lijepe njezine male i okrugle noge, njezine šake i ruke koje su nalikovale na krila.

				Lijepe su joj bile i oči.

				Dok je bila u zraku, Iskra je znala da više nije samo biće sa Zemlje. U tim je trenucima bila nešto drugo, neka vrsta ptice, ili oblaka, ili balona.

				Ne znajući što je točno, Mario ju je poljubio, i to ne jednom, nego mnogo puta, svaku put kad bi cirkus došao u grad.

				Vrijeme je protjecalo uz te poljupce, odlaske i povratke cirkusa sve dok prije nekoliko mjeseci Iskra nije rekla Mariju da će uskoro otputovati u Ameriku i da ne zna kad će se vratiti.

				S ostatkom cirkuske ekipe obići će pustinje, planine, kanjone i kilometrima duge plaže, letjet će, smijat se i tamaniti hamburgere i „fish and chips”.

				Ali, Iskra je znala da će se morati odreći točke s Leom.

				Leo je njezin lav, nabavila ga je kao mladunče i pripitomila ga ne znajući ništa o okrutnim zvijerima. Uspjela ga je naučiti da skače kroz obruče, pravi se mrtav, dopušta joj da mu stavi glavu u usta a da je ne odgrize u jednom zalogaju, kao i da je nakon što izleti iz topa nosi na leđima po pješčanoj stazi dok prima crvene 

				ruže koje joj bacaju obožavatelji, a najmlađi ciču od straha.

				Ali, taj je lav sad već prestar da bi prešao preko Oceana…

				Onog jutra kad su se Mario i Iskra posljednji put našli bilo je rano i hladno, susreli su se na obali rijeke i šetali bez riječi. 

				„Leo mi znači više do života”, rekla mu je Iskra s kovčegom u ruci i rumenilom na obrazima. Zatim su se zagrlili, a ona je otišla ostavivši Mariju komad svog srca i starog mačka s podosta kila.

				Nedugo nakon rastanka u radionicu su došla dva muškarca iz cirkusa sa starim lavom kojeg je Mario već dugo znao i jedva mu je pošlo za rukom da ga lav ne rastrga.

				Lav nije podnosio da se neka druga životinja, k tome tako malena i beznačajna, druži s Iskrom.

				A uostalom, od briljantina kojim je Mario obilno mazao kosu i brkove, Leu se kihalo što je dodatno pogoršavalo situaciju.

				Ali sad su se, na tom pocrnjelom platou daleko od cirkusa, zatekli jedan nasuprot drugom i gledali se, neodlučni što dalje.

				Leo je Marija u svakom smislu definitivno podsjećao na Iskru iako je imao više od dvjesto kila i bio znatno dlakaviji.

				Uostalom, i Mario je podsjećao Lea na Iskru premda nimalo nije nalikovao na nju s tim svojim crnim brčinama, tamnom kožom, a još je i smrdio na benzin.

				Sličnosti, uspomene i nostalgija bili su dovoljni da započne ono što će dugo vremena biti miroljubiv, a katkad čak i nježan suživot.

				6. SVAKI PUT

				Tog je dana Mario najprije sagradio neku vrstu kuće za lava, a zatim je došao po našu krntiju i nas ukrcao na svoj teretni kamion.

				A ja sam istog dana prvi put vidjela Lea i bio je tako lijep da se to ponovilo još mnogo puta.

				S mamom i tatom sastavila sam i potpisala ugovor. Smijem ići k automehaničaru svakog utorka pod uvjetom da:

				– dobijem koju dobru ocjenu iz matematike;

				– s bratom se svađam samo svaka tri dana;

				– jedem špinat na lešo;

				– idem spavati u devet bez filozofiranja.

				Povremeno sam išla k automehaničaru i četvrtkom, a katkad subotom s tatom koji bi svratio pozdraviti Marija. Ukratko, išla sam k Mariju, ili bolje rečeno k Leu, kad god sam mogla: zato me ljudi više nisu previše viđali vani, pa su o meni govorili na sva usta, otvorenih očiju, napetih ušiju.

				Susjedi su me sumnjičavo gledali i postavljali stotine pitanja mami, tati, pa čak i mom bratu koji bi uglavnom briznuo u nezaustavljiv plač, probijajući zabadalima bubnjiće.

				„Što djevojčica ima tražiti u automehaničarskoj radionici?” upitala bi gospođa iz prizemlja s viklerima na glavi naglo otvorivši vrata kad bi kroz špijunku vidjela da prolazi moja mama.

				„Ne bojite se da će se ozlijediti?” upitala bi brižno stara kućepaziteljica ogrnuta pohabanim vunenim šalom.

				„Automehaničarska radionica opasno je mjesto! Sa svim tim kliještima, škarama, 

				anlaserima…” pomislio bi domar prije nego što bi zatvorio školska vrata kad smo kasnili.

				Uši su prisluškivale. Usta govorila. Oči gledale kroz prozor, ispod kišobrana kad je kišilo, među teglama s pelargonijama. Ali, unatoč svemu, sačuvali smo tajnu. 

				Na sva ta pitanja moji su roditelji često potišteno odgovarali.

				„Kad naraste želi graditi avione”, uzdahnula bi mama.

				„Avione?” odvratili bi joj razrogačenih očiju.

				„I rakete za put na Mars.”

				„Djevojčica?”

				„Ili možda balone na vrući zrak, čini mi se. Kaže da želi na put oko svijeta u jednoj od tih letećih lopta. Pa je počela rastavljati i sastavljati motocikle da se ispraksira”, završila bi mama sa širokim osmijehom i sve ušutkala.

				I tako dugo nitko nije znao da je Mario ugostio divljeg, krupnog kralja.

				Za to sam vrijeme ja u radionici provodila sate, čitava popodneva, promatrajući Lea preko ograde. Naučila sam hodati kao on, trznuti se 

				pa se naglo ukipiti. Lizati brkove, rašpati nokte na daskama i toliko snažno zijevati da mi se vide svi zubi, ždrijelo pa čak malo i pluća, bubrezi i srce, znači, ono što se nalazi iznutra i uglavnom ostaje skriveno.

				Kad bih se umorila, odmarali smo se zajedno, leđima okrenuti jedno prema drugom, ja s jedne strane ograde, on s druge.

			

		

	
		
			
				Ponekad sam pokušavala i disati kao on: samo što je Leo disao presporo ili prebrzo, na kraju bih imala dojam da se gušim, pa bi igra završila.

				Zatim sam, dok smo se gledali u oči, jednog dana odlučila otvoriti vratašca tog kokošinjca za lavove.

				Marija nije bilo, otišao je u planine pomoći autu koji visi u zavoju nad liticom, imala sam na raspolaganju pristojnu količinu vremena da Lea pustim van, a onda ga nagovorim da se vrati unutra.

				Pod uvjetom da me prije ne rastrga.

				Zakačila sam uže za kuku za vrata i, sasvim polako, izdaleka, stala vući. Leo je shvatio što namjeravam i promatrao što se događa sve dok se vrata nisu otvorila.

				Sve je stalo. Sve utihnulo. Sve sami strah. Sve mirno. Svaka minuta duga. 

				Svi otkucaji srca snažni.

				Zatim je Leo izašao kroz vrata jazbine.

				Sad sam ga moglo dobro pogledati, cijelog. Nije više bio lav na kvadratiće 

				jer više nije bio iza mrežaste ograde. A ja više nisam bila djevojčica s druge strane prepreke, bili smo ondje, zajedno, gotovo jednaki.

				On je neko vrijeme nepomično stajao, osvrtao se uokolo i njuškao tlo, ali u nekom je trenutku krenuo prema meni, isprva polako, a zatim sve brže.

				Ja sam ostala na mjestu, između ostalog i zato što da sam se dala u trk, baš u tom trenutku i najbrže što mogu, ne bih imala nikakve šanse za spas.

				On je prilazio sve bliže, ja sam stajala sve nepomičnije sve dok nije došao na nekoliko koraka od mene, gotovo da sam ga mogla dotaknuti.

				I baš tad, dok sam već zamišljala kako bi bilo da me prožvače svojim velikim kutnjacima, Leo je skočio. 

				A ja sam iznad sebe umjesto neba ugledala njegov trbuh. Potrajalo je tek časak, Leo je bio na tlu i trljao leđa o pjeskovitu zemlju, a meni je to bilo toliko smiješno da sam i sama završila na tlu i igrala se kotrljajući se u prašini.

			

		

		
			
				51

			

		

	
		
			
			

		

		
			[image: ]
		

	
		
			[image: ]
		

		
			
				Od tog dana Leo i ja trčali smo i skakali po rasklimanim sjedalima ili s krovova automobila kao da su previsoki trampolini. I utrkivali se tko će brže ući i izaći kroz prozorčiće i tko će do središta platoa dovući više motocikala kao plijen koji je stegnuo zubima.

				Neprestano smo se samo lovili, bježali si i vraćali se. Toliko sam se puta igrala s Leom izvan kaveza. Svaki put kad bi Mario morao iznenada otići iz radionice, pustio bi me ondje pa cvileći gumama doviknuo: „Sve pozatvaraj i idi doma!”.

				Jednom je, malo nakon što je Mario otišao, a Leo izašao iz jazbine, došao gospodin čiji auto nikako da upali: ušao je u radionicu brbljajući i nije se gasio, hodao je ravno gledajući pred sebe i išao amo-tamo u potrazi za Marijem: prema kućici, među olupinama, u zahodu.

				Ja sam mu pokušavala reći da Marija nema, da je izašao zbog hitnog slučaja, ali nije me slušao, možda je bio gluh: spominjao je kablove, nesretan slučaj, prazan akumulator, nepravdu, električne spojeve, katastrofu, ulje u motoru.

				„Baš danas kad sam imao ulaznice za utakmicu. I tko će to sad objasniti Lori? Neće 

				mi vjerovati, i prošli vikend ista priča. Za smeće je, auto mi je starudija”, a dok je gospodin govorio, Leo ga je pratio, čisto tako, iz dragosti.

				Ali gospodin to nije primijetio, srećom. Na takav gadan dan, kad ga je izdao auto, kad su mu propali svi dogovori i tko zna što još, ne bi podnio da vidi lava iza sebe.

				Kad je lik dao petama vjetra i otišao otkud je i došao, namignula sam Leu kao kad smo se igrali „mrtvaca”, a on bi se razlio po podu, nepomičan.

				Odjednom se gospodin okrenu i vrati, nogama stane baš na Leova leđa.

				„Dobar je ovaj afrički tepih. Izgleda kao pravi lav!” reče gospodin zadovoljno s neobičnim sjajem u očima. „Dobro bi izgledao u mom dnevnom boravku ili u Lorinom… je li na prodaju?”

				Onda se, i dalje stojeći na Leu, sjetio reći mi da će doći sutradan, da to kažem Mariju kao i za zamjenske dijelove i, opet, za nesretan slučaj.

				Leo je nepomično ležao i dok je gospodin prije odlaska dobro otirao cipele baš na njegovu krznu.

				Leo i ja igrali smo hrpe igara i bila bih najsretnija da sam mogla svima reći koliko je lijepo družiti se s tim starim lavom, mojim prijateljem.

				Sve bih dala da sam mogla izbrbljati tu tajnu bratu, ili nekom prijatelju iz razreda, ali nisam nikad iz straha da će netko otkriti kojim se trikom služim da bih provodila radosna popodneva kod automehaničara i da će se nešto dogoditi Leu.

				Vanjski svijet mogao mu je nauditi.

				7. ZAROBLJAVANJE

				Sve je išlo glatko do danas kad žele odvesti Lea, a ja sam tu, pred njegovom jazbinom, s blatobranom u rukama, Viktor razjareno reži, deset muškaraca u plavom drži uperene puške, a Mario se sve glasnije dere: „Makni se! Miči se odatle!”

				Ali meni ne pada na pamet odustati, „Leo mora ostati s nama! Branit ću ga po svaku cijenu”, dovikujem Mariju i svima ostalima.

				Ali, primijetim da me se plavci ne boje: ne slušaju me, ne miču se, ne drhte.

				I zato skočim na jednog od njih, ali plavac me odmah uhvati i zaustavi. Ne preostaje mi ništa drugo osim ritati se i gristi, ali on ima debele rukavice i štitnike, ne osjeća ništa.

				Ali zato Leo čuje da vičem, ustane i pokaže sve zube: ovog puta djeluje ozbiljno, odlučio je osloboditi me, ali neki plavac uplašeniji od ostalih, ili zločestiji, uperi pušku i zapuca. 

				„Neee!!!” 

				Kriknem beskrajno ne, plačno ne puno bijesa kad spazim Lea ustrijeljena u srce, nepomična, neprepoznatljiva, prazna, odsutna pogleda.

				Dozivam ga u nadi da ću čuti njegovu riku ili vidjeti da se miče.

				No nakon nekoliko sekunda Leo izgubi svaku snagu i skljoka se na tlo uz tresak koji me baci u očaj.

				Plavci ne trate vrijeme, uhvate i Viktora pa ga zafrljače u zid i on tresne glavom. Sad je i on izvan upotrebe. Petorica podignu Lea s tla kao staru, beskorisnu krpu i odnesu ga odande.

				Misija uspjela.

				Ovima iz Snaga sigurnosti ne preostaje ništa drugo nego da odu, jedan za drugim; plavac koji me drži ispusti me i ne pogledavši me, bez riječi, pa ode.

				Otrčim van, nema više nikoga, tu je tek zadnji automobil plavaca koji čim priđem, zacvili gumama, zadimi se pa krene zavijajući sirenom.

				„Mario! Za njima!”

				Ali Mario ne želi ni čuti za to i pokušava me urazumiti: „Prebrzi su. Kao munje su. Previše ih je. Već su predaleko. A ako zapucaju na nas?”

				Ali ja uskočim u trokolicu i kresnem motor. Popodneva koja sam provela kod mehaničara bila su korisna: krenem za plavcima ravno prema izlazu kako bih oslobodila Lea.

				Ali, ubrzo primijetim da ne mogu okretati volan kako bi trokolica išla kuda ja želim, pretvrd je, a pred sobom u međuvremenu spazim dvorišna vrata, sve su mi bliže: visoka, robusna, željezna.

				Opet se potrudim, uprem iz sve snage, šćućurim se na volan, zagrlim ga, prodrmam ga, ali uzalud. Ne preostaje mi drugo nego sklopiti oči i čvrsto se primiti za sjedalo da se ne ozlijedim previše.

				Ali taman kad je sudar neminovan, Mario potrči za trokolicom, koja srećom još nije postigla preveliku brzinu, uskoči unutra, primi se volana i ubrza.

				Spašena sam, za dlaku. 

				Od sreće što se nisam zabila u dvorišna vrata strovalim se u sjedalo s jastukom na cvjetiće i zagledam se u Marija koji se za upravljačem svoje plave trokolice pretvara u nekakvog superjunaka: pretječe, cvili gumama, slijedi zvuk sirene plavaca.

				Nema im spasa, sustići ćemo ih i osloboditi Lea. Sve smo bliže jurećem autu kad se, u nekom trenutku, velik kamion zaustavi nasred ulice, a mi naglo zakočimo.

				Vulkanske naranče, piše na natpisu zalijepljenom za tovarni sanduk. I ne miče se.

				Blokirao nas je, auto plavaca nam je pobjegao, nalegnem na trubu i derem se: „Miči se!” 

				Truba. 

				„Moramo proći!” 

				Truba. 

				„Hitno je!”

				Truba. Truba. Truba.

				A uto kroz spušteni prozor izviri ruka koja pravi pristojne i nepristojne geste u našem smjeru pa kamion iznova krene, poskoči nekoliko metara naprijed, a potom se zaustavi i zadimi se.

				„Čini se da je prokuhao”, primijeti Mario obeshrabreno. Tad se otvori i sanduk, lokot nije izdržao veliki skok, pa se iznutra iskotrljaju kile i kile naranči koje cure kao lava na asfalt.

				Ulica se pretvori u veliku lokvu soka cijeđenih naranči, zdrobljenih naranči, naranči koje se kotrljaju na sve strane.

				Dok razmišljam kako da se maknemo odande, neobično zujanje odjekne kabinom i shvatim 

				da trokolica ima specijalne efekte, i da se kraj kotača pojavljuju četiri skije zahvaljujući kojima klizimo punom parom preko tog mora naranči.

				Zaplješćem Mariju zbog tog pravog mađioničarskog trika, ali ubrzo primijetimo da je auto plavaca nestao. Srećom, sirena ispušta zaglušujući zvuk, pa slijedimo taj trag.

				Kotači sad iznova dodiruju cestu, a mi jurimo što je brže moguće, kao što munje jure nebom, veprovi za kestenima, puževi prema pivu.

				Ali ubrzo naletimo na visoka muškarca sa šeširom i u sivom odijelu koji maše ružičastom signalnom palicom i glasno i bez oklijevanja viče: „Stop!” 

				Usporavamo, a ja izbacim glavu kroz prozor i počnem jaukati, već sam to napravila nekoliko puta kad nisam htjela u školu i upalilo je.

				„Loše mi je… boli trbuh… Imam temperaturu, groznicu, prišteve, čireve, muka mi je…”

				Povraćam iako zapravo kroz prozor izbacujem mješavinu Viktorovih kroketa i soka od naranče.

				Trik funkcionira jer čim ta kaša sleti na prometnikovu odoru, on podigne palicu i zviždaljku, makne se s ceste i stane čistiti bluzu rukama, potom uzme blok za kazne i protrlja se njime kako bi uklonio većinu, opet postao onaj stari: čist i uredan.

				Zaokupljen tim zahtjevnim zadatkom, prometnik zaboravi na nas, pa možemo produžiti, samo što primijetimo da više nema nikakve sirene ni bljeskajućeg svjetla koje bismo slijedili.

				Usporimo sve dok se ne zaustavimo.

				Na trgu smo punom ljudi. Gospođe i gospoda čekaju autobus, drugi čitaju novine, neki čavrljaju noseći vrećice iz dućana u ruci, neka se djevojčica igra balonom dok velik automobil pun jeftinih plišanaca nadglasava svaki zvuk svojim kreštavim razglasom: 

				„Roza medvjedići! Gospodo, roza medvjedići! Razgovaraj s medvjedićem! Pritisni dugme! Kupi roza medvjedića!” 

				Gospodin koji ih prodaje pritisne trbuh jednom od medvjedića i ponosno ga pokazuje prolaznicima. Medvjedić zbog prazne baterije 

				piskutavim glasićem ponavlja: „Ja sam sretni roza medvjedić. Ja sam sretni roza medvjedić.” Pa nastavi: „roza medvjedić… roza… medvjedić… roza.” Pa opet: „retni.. tni… tnitnitni.”

				Pokvario se ili su se baterije ispraznile, pomisli čovječuljak s medvjedićima. Ali za nekoliko sekunda medvjediću se pridruže mnogi drugi, neka vrsta masovnog kratkog spoja izbacila ih je iz igre: snimke s njihovim glasom zaglavile su se.

				Čovječuljak pokušava ušutkati medvjediće, ali oni više ne reagiraju na zapovijedi ni na prijetnje: zgnječi, povuci, okreni, protresi, 

				potpuno bezuspješno. Za to vrijeme glasovima ružičastih medvjedića pridruže se glasovi koji se bune.

				Spazimo kako se izdaleka približava plavac u taktičkoj opremi, korak mu je dug i siguran, gleda u jednu točku i nosi pendrek u ruci. Tako kaotična situacija definitivno nije mogla promaknuti plavcima.

				Sve je bliže ružičastom autu, sad je baš pred njim, polako podiže desnu ruku, kao da skuplja 

				svu snagu, a zatim stane snažno, okrutno i precizno udarati palicom po medvjedićima ne štedeći ni auto koji je izudaran sa svih strana, a podižu se i oblaci ružičaste dlake.

				Nakon nekoliko minuta od medvjedića preostaju samo ostaci: uši po podu, pramenovi dlake, očne jabučice koje se kotrljaju po asfaltu, baterije nalik na čunjeve. 

				Misija uspjela. 

				I ne trepnuvši, plavac se vrati odakle je došao. Stožer im je očito negdje u tom smjeru. Mario i ja iskrcamo se iz trokolice i slijedimo ga, možda ondje uspijemo štogod otkriti.

				8. PLAVCI

				Plavac koji je upravo sredio dvadesetak mekih ružičastih medvjedića dođe u nekoliko koraka pred ulaz u visoku sivu pravokutnu zgradu i uđe. Velika i teška vrata nisu se ni zatvorila, a mi smo se već zavukli unutra. U glavni stožer plavaca.

				Pred nama je dug hodnik pun uokvirenih fotografija: nasmiješeni znojni i blatnjavi plavci, rukovanja, podignute puške, diplome, odlikovanja, grbovi i značke.

				Čini se da nema nikoga, ali dovoljno je podignuti pogled da u svakom kutu spaziš videokameru. Stoga se Mario i ja počešljamo 

				rukama i nasmijemo se pokazujući sve zube. Pogledamo sad u jednu videokameru, sad u drugu i za to se vrijeme krećemo tom galerijom da vidimo kamo vodi, da otkrijemo hoće li nas odvesti do Lea.

				Sve dok nas dvojica plavaca ne iznenade sleđa: 

				„Kamo ste krenuli?”

				„Što ćete vi ovdje?”

				„Gdje vam je dozvola?”

				„Jeste ispunili formular?” 

				Stjerana u kut, u bezizlaznoj situaciji, smiješim se i ne uspijevam izustiti ništa. Ništa pametnog.

				Mario, pak, skine vunenu kapu da im salutira, ali plavcima to nije nimalo zabavno, a ni ljubazno, zgrabe ga za ruke i odvedu odande govoreći da netko tako mastan i prljav poput njega ne može boraviti kod njih.

				Ukratko, Mario nestane dok gledam kako prema meni dolazi ćelava, visoka i krupna ljudeskara odjevena u posrebrenu bijelu kutu. Sve mi je bliže, htjela bih nestati, ili se barem 

				vratiti natrag, ali ne mogu: straga mi golemi plavci

				od prije zapriječe put prema izlazu, a onaj bijeli već je sasvim blizu.

				„Što ćeš ti ovdje, lijepa djevojčice?”

				„Želim svog lava.”

				„Djevojčice inače traže kanarince, hrčke, mačke… a ti bi lava? Je li ti ga mama kupila u supermarketu?” smije se.

				„Ne, moj prijatelj lav je stvaran”, odgovorim mu.

				„Nema tu lavova, ne postoje. Imaš bujnu maštu. Nitko nikad nije vidio lava ovdje. A da ga je netko i vidio, dojavio bi nama iz Snaga sigurnosti. Jer lav je zvijer, ne možeš ga držati u dnevnom boravku.”

				Dok govori, taj krupni i bijeli gospodin zajapuri se u licu.

				„Jer lav je zao, lav ubija kad mu dođe da ubije, lav je bezobziran, lav ne zaboravlja, lav…”

				„Gdje je?” prekinem ga.

				„Ne znam o čemu ti to”, odvrati on.

				„Uzeli ste ga malo prije iz Marijeve radionice. Kamo ste ga odveli?”

				„Nemamo ni cirkus ni zoološki vrt, od lava bismo mogli napraviti dobar tepih ili trofej za zid, ali ne možemo tratiti vrijeme na to. Možda se tvoj lav prejeo i sad spava pod kruškom. Možda je požderao neku bakicu i sad mu neki lovac para trbušinu.” 

				Još se glasnije smije.

				Taman da ću zaplakati kad spazim kako ulazi skupina teturavih plavaca u neurednoj, prljavoj, pa čak i poderanoj odori. Neki šepaju, nekima su oči crne i natečene, neki imaju rane tu i tamo.

				Primiču se hodajući u redu, nitko ne želi biti prvi pa se zato naguravaju, šutiraju, vrijeđaju ispod glasa.

				Bolje ih promotrim i prepoznam neke od njih: to su oni koji su malo prije došli po Lea. Kad vidim u kojem su stanju, malo se bolje osjećam: bit će da ih je Leo poprilično namučio, doza sredstva za uspavljivanje kojom su ga pogodili vjerojatno nije bila od prevelike koristi.

				Na kraju jedan postane prvi u redu, lik koji se zove Nula, to mu piše na pločici na džepu, mršav je i onizak, zamuckuje: „Evo, da, ne baš, odnosno, lav je pobje…”

				Gospodin Bijeli ne dopusti mu ni da završi, pucne prstima i pojave se dvojica nasilnih grdosija većih od njega koji ga prime za ovratnik i iznesu odande popraćeni samo jednom riječju koju je gospodin Bijeli procijedio kroza zube: „Sock!”

				„A što ćeš ti još ovdje? Izvedite je odavde!” zapovijedi svojim nesposobnjakovićima kad me primijeti. „Zbogom. I lijepo se ponašaj. Budi 

				kao sve dobre curice: igraj se lutkama! A sad: briši odavde!”

				Neki plavac odmah me natovari na rame kao da sam tepih.

				„Reci mi gdje je moj lav?” derem se nagnječena trbuha. 

				„Tvoj lav je mrtav!”

				Ništa više. Plavac koji me nosi na ramenu iskrca me na trgu, a odmah za mnom dođe i Mario, izbijeljen i dezinficiran, izbacili su ga odande kako bi otjerali psa lutalicu iz mesnice: vritnjakom.

				9. POSLIJE

				Mario i ja sad smo izvan glavnog stožera. On zuri u mene. Ja zurim u njega. Jesmo li cijeli? Jesmo, tu smo, ali Lea nema. Udaljimo se odande pognute glave, s rukama u džepovima i umorna koraka. Ne znam što nam je činiti, ne preostaje nam drugo osim tumarati trgom i okolnim uličicama.

				„Sladoled?” upita me Mario neuvjerljivo.

				„Nisam gladna”, kažem. „Leo je uspio pobjeći, ali mora da se nešto dogodilo. Dok su me odvodili odande učinilo mi se da govore da su ga opet uhvatili.”

				„Jesi sigurna?”

				„Jesam. Čula sam nekoliko riječi pa strašan šefov smijeh.”

				„Možda se zaustavio na trenutak da poliže rane…”

				„…a netko ga je iznenadio.”

				„Kamo su ga mogli odvesti?”

				„A ako mu naude?”

				Mario i ja ne kažemo si više ništa, ali nijedno od nas ne želi se vratiti kući, pa nastavimo hodati.

				U nekom trenu spazimo trgovinu punu uniforma, sve ih imaju: tu je bijelo odijelo prodavačice sladoleda, siva uniforma čistača ulica, oprema za spasioce, kupaće gaćice i kolut za spašavanje, odijelo cvjećarke, uniforma vozača autobusa, odijelo pjevača punka.

				Tad mi sine. 

				Prvo: ući ćemo u dućan i kupiti dvije uniforme, za mene odijelo cvjećarke, za Marija vrtlarsko odijelo.

				Drugo: izaći ćemo prerušeni i pretvoriti trokolicu u štand s cvijećem i biljkama.

				To je to: berem ivančice iz lijeha, Mario primijeti vaze s ciklamama na prozoru restorana koji je zatvoren zbog godišnjeg odmora, u jednom se vrtu poslužim hortenzijama, u drugom ružama.

				Zatim složimo štand u kutu iz kojeg se dobro vidi ulaz u glavni stožer. Na natpise napišemo imena cvijeća i bilja, cijene i počnemo prodavati.

				Netko prođe, kupi i produži, netko me moli za savjet.

				„Danas je Ivanu rođendan”, kaže mi gospođa sijede kose s bisernom ogrlicom, „ poklonila bih mu cvijeće lijepo kao on.”

			

		

		
			[image: ]
		

	
		
			[image: ]
		

		
			
				„Ove ciklame odličan su izbor”, kažem joj, a ona mi ispriča kako su se upoznali prije nekoliko godina.

				Pakiram, zalijevam, slažem dok Mario obrezujući lijehe i okapajući ih tu i tamo drži pod nadzorom glavni stožer iz kojeg povremeno išeta tek pokoji plavac: neki drže stražu, neki provjeravaju isprave prolaznicima, neki rade sklekove, neki čitaju Priručnik mladog plavca.

				Sve dok kroz glavni ulaz ne izađu trojica zadihanih plavaca: prvi, debeo, rijetke kose zalijepljene za glavu, u ruci drži kantu iz koje vire veliki komadi mesa; drugi, malen, mršav, nervozan, nosi crne naočale na nosu i dva nojeva jaja u rukama; a treći, visok i krupan, nespretno mota poster s nekakvim pejzažom: izgleda kao savana. 

				Njih smo čekali! Uskočimo u trokolicu i krenemo, nastojeći biti neprimjetni.

				Auto plavaca slijedimo vozeći se sporednim ulicama, skrivamo se iza kontejnera, iza zidova, među stablima i grmljem, sve dok ne dođemo 

				u dio grada koji zauzimaju napušteni hangari i polja.

				Plavci se zaustave pred nekakvim skladištem okruženim čempresima, trskom i visokom travom, čini se napuštenim, mora da je to neko tajno mjesto. Otvore trošna dvorišna vrata koja škripe i klimaju se pa skriju auto u obližnjoj baraki. Iskrcaju se raspravljajući. Zatim uđu.

				Trokolicu ostavimo nešto dalje, s druge strane dvorišnih vrata.

				„Približimo se, želim vidjeti što se događa”, kažem Mariju.

				„Može, ali najprije moram nešto napraviti, pričekaj me ovdje”, odvrati. Pa gmižući ode do auta plavaca.

				Uđe bez problema, nije zaključan, ostane nekoliko sekunda pa se žurno vrati natrag.

				Pričekamo trenutak, a kad on vikne „Sad!”, i dalje gmižući, primaknemo se malom prljavom prozoru punom paučine.

				„Umjetne su”, kaže Mario pa ih odstrani rukom.

				Sad vidimo. 

				Hangar je iznutra velik i od betona, pun je sanduka golemih kao kontejneri na kojima su otisnute kratice i znakovi koje

				ne razumijemo: lubanje, imena gradova, brojke. Osim toga nema gotovo ničeg: stol, nekoliko stolica, sivi i goli zidovi, lanci i kuke što vise sa stropa.

				Leo leži na podu vezan debelom užadi. Još spava. Da je mrtav, ne bi ga tako vezali.

				Uz njega su tri plavca i to je sve, samo oni koje smo malo prije slijedili. Razgovaraju, a odande čujemo sve što kažu.

				„Najprije ja”, kaže visoki bahato.

				„Ne, ideja je moja pa ću najprije ja”, srdito će debeli.

				„Tužit ću vas šefu ako ne prestanete”, odvrati suhonjavi namještajući naočale na nosu.

				„Onda ajde ti!” zacvili debeli.

				„Ne, ja ću. Mičite se!” zagrmi visoki i odgurne drugu dvojicu na pod pa odmota poster savane i zalijepi ga selotejpom na zid iza Lea.

				„Sav je nahero, dobro ga zalijepi!” ustvrdi suhonjavi ustavši s poda i podigavši naočale 

				koje su mu odletjele kad ga je ovaj gurnuo, „a i prljav je, zgužvan, vidi se da nismo u Africi”, završi pametujući.

				„Uzeo sam ga u muzeju, star je, ali i dalje je dobar. A i nemam više selotejpa”, nastavi ovaj drugi pokušavajući namjestiti poster koji visi sad u ovu, sad u onu stranu.

				„Nije istina! To je moj poster, ukrao si ga iz mog ormarića” požali se debeli i udari nogom o pod.

				„Kažem ti da sam ga našao u muzeju. Vjeruješ mi ili želiš da te tresnem šakom?”

				„Prestanite! Šefova cura želi grivu, moramo se 

				požuriti!” kaže suhonjavi i zauzme pozu: jedna noga na Leovu trbuhu i iritantan osmijeh.

				„Ne tako, ovako”, kaže visoki i odgurne ga laktom pa stavi nogu na Leovu glavu, složi ozbiljan izraz lica s podlim pogledom.

				„Ne, ovako”, kaže suhonjavi i stane na Lea pa mu uperi pištolj u glavu.

				„Ta je dobra”, kaže i nakesi se.

				„Dobra”, kažu ostala dvojica jednoglasno.

				„Slikaj”, kaže suhonjavi.

				„Slikaj”, kaže debeli.

				„Slikaj”, kaže treći.

				Slikaj. Slikaj. Slikaj.

				Dosta. Dovoljno smo vidjeli. Sad je red na nas. Mario snažno pokuca na vrata.

				Ništa. Nitko ne dolazi otvoriti.

				Zvonca nema. Ponovo pokucamo, ovog puta sa četiri šake, i ja lupam iz sve snage.

				„Tko je?” upita leden glas s druge strane vrata.

				„Mi smo iz tvrtke Co&Co, moramo pospremiti alat”, kaže Mario ležerno, s metlama, motikama i kantama u ruci.

				Vrata se lagano otvore.

				„Pogrešna adresa, ovo nije skladište”, kaže debeli provirivši nosom i gotovo ničim drugim pa taman da će zatvoriti kad Mario gurne vrata ramenom.

				„Imam potpisan dokument, sve je regularno”, i napravi si mjesta da uđe.

				„Pogledajte sami je li sve u redu!” pa počne izvlačiti papir za papirom, velike, male, umrljane zemljom i mokre.

				Plavci se sve više nerviraju i izgledaju sve više prijeteće.

				„Tu ništa ne piše!” kažu jednoglasno.

				„Ako ne odete odavde, bit ćemo prisiljeni poduzeti nešto”, kaže suhonjavi.

				„Gubi se ili ću te srediti” zaprijeti debeli.

				„Molim?”, upita Mario.

				„Rekao je da ćemo te izbaciti ako ne nestaneš”, ublaži suhonjavi i laktom udari debeloga.

				„Ma znaš ti da me ona podsjeća na nekog?” kaže debeli zamišljeno kao da prevrće po sjećanjima.

				„Mi vrtlari svi smo isti. Kad vidiš jednog, 

				vidio si sve.”

				„Što ti kažeš?” navaljuje debeli obraćajući se suhonjavom.

				„Da, da, već smo vidjeli tu facu.”

				„Žig! Našao sam ga!” obznani Mario. „Bio je na dnu kante!”

				„Da, i mene podsjeća na nešto.”

				„Pročitajte! Na dobroj smo adresi, čak je i datum današnji”, nastavi Mario.

				Plavci počnu gubiti strpljenje. A možda i shvaćati tko smo, prerušili se jesmo, ali nismo se u potpunosti preobrazili, a plavci nisu baš toliko bedasti. Zato se odšuljam malo dalje, prema Leu, koji je sad prekriven tkaninom, da pokušam vidjeti kako da ga oslobodimo.

				Mario, sad već potpuno okružen, ne zna više kako da dobije na vremenu: uzmiče, blebeće, gestikulira, obrecne se pa na kraju uspije pasti ravno na razvodnu kutiju koju opali motikom i odvoji od zida. Svjetla se ugase. Mrak je.

				„Tko je ugasio svjetlo?” upita prvi.

				„Vrtlar!” odvrati drugi.

				„Proklet da je!”

				„Držimo ga!” poviču svi zajedno i bace se 

				jedan na drugoga pokušavajući uhvatiti Marija.

				„Nema kamo!”

				„Gotov si!”

				„Mrtav!”

				Ali Mario više nije među njima dok se oni isprepliću, preskaču, gnječe.

				„Ali dovoljan je samo jedan sock i završit ćeš na onom svijetu!”

				„Sock! Uhvatit ću te!”

				„Sock! Ulovit ću te!”

				„Sock! Srušit ću te!”

				Ja u međuvremenu prerežem užad koja sapinje Lea i šapnem mu na uho:

				„Ajmo, Leo, bježi, bježi.”

				Protresem ga što snažnije mogu, pokušavam ga probuditi.

				„Leo, bjež’ odavde! Rekla sam ti bježi!”

				On ustane kao mjesečar, otetura pa potrči, preskoči hrpu plavaca pred vratima i nestane.

				Tad izađem i ja, preskočivši plavce koji si međusobno pokušavaju staviti lisičine misleći da je Mario još među njima i da ga trebaju uhvatiti.

				„Odavde ti nema spasa!”

				„Imam ga!”

				„To je moja ruka, puštaj.”

				„Evo ga!”

				„Moj tupe! Vraćaj ga, budalo!”

				„Ti ništa ne razumiješ!”

				„Imam ga u šaci!”

				„Daviš me…”

				„Makni se!”

				„Gubi se!”

				„Miči se.”

				„Stavi mu lisičine!”

				„Ali gdje je?!”

				„Jesi to ti?”

				„Ne, to je on!”

				„Ma tko?”

				Dok se plavci kotrljaju jedan po drugom, Mario i ja smo vani i pokušavamo pokrenuti trokolicu.

				„Mario, kresni motor inače će nas uloviti!” kažem mu zabrinuto gledajući prema ulazu u skladište u kojem su plavci kugla koja se kotrlja i diže prašinu.

				„Neko vrijeme smo mirni: iščupao sam kablove plavom autu”, kaže pretražujući kontrolne ploču i mjenjač.

				„Ali čim primijete da je Leo pobjegao, nazvat 

				će centralu!”

				„Sad krećemo i neće nas nikad uhvatiti, ne brini se”, kaže mi Mario.

				Ispod sjedala izvuče kutiju s alatom iz koje izvadi odvijač da otvori dio kontrolne ploče koji nisam nikad primijetila. Odvija zahrđale vijke, vuče i povlači kliještima i papagajkama, ali taj pretinac nikako da se otvori.

				„Dodaj mi čekić”, kaže mi sve nervozniji Mario, ali svaki je pokušaj bezuspješan, sve dok iz kutije ne izvuče mini let lampu.

				„Zaboravio sam na nju”, kaže mi i u tren oka u ruci ima plamen kojim prođe po pretincu koji se uto otvori kao konzerva tune.

				A iz njega nekim čudom izleti crvena ručica i nekoliko žutih tipki koje trepere pod hrpom prašine.

				Mario povuče veliku crvenu ručicu prema sebi, a zvuk nalik na klopotanje limenih lonaca, tava i poklopaca koji udaraju jedni u druge najavi nešto nevjerojatno. 

				Trokolica poleti, stvarno poleti, kao galeb, i uzdiže se sve više: preko krovova kuća, preko 

				vrhova stabala, baš po nebu.

				Pogledam kroz prozor da vidim kakav je svijet promatran odozgo, da shvatim što se sve krije ispod, u nadi da ću pronaći Lea.

				Ali od zraka koji mi udara u lice ne mogu držati oči otvorene.

				„Ništa ne vidim…” kažem Mariju u vjetar.

				„Stavi ovo i traži!” odvrati on dodajući mi skijaške naočale s debelom lastikom koja ide iza glave.

				Sad, pak, vidim kako se grad vraća kućama, kasno je popodne, promet je gust, žurni i umorni koraci traže vrata stana, svatko svoja, rijetki razgovaraju, samo napreduju i gotovo.

				Dolje među njima, među autobusima, ljudima, autima i svjetlima počnem tražiti Leove tragove u nadi da ću ga naći i sletjeti: sad, odmah, kraj njega.

				Ali ne vidim ga.

				10. NA BREŽULJKU

				Dok gledam dolje, koloplet tresaka, prasaka, zvižduka i šištanja natjerao me da povučem glavu u kabinu.

				„Što se događa?”

				Ne stignem ni reći ništa više kad se trokolica stane obrušavati. Pada u jednu i u drugu stranu dok se ja čvrsto držim za što god mi padne pod ruku, a Mario vuče crvenu ručicu prebacujući je sad u jednu sad u drugu stranu.

				Trokolica se okreće, spušta se zavojito, uspinje se i propada i nakraju pada okomito.

				Ali, Mario ne popušta, pritišče dugmad i povlači ručice, uspije prisilno sletjeti na pistu koja je do prije nekoliko sati bila parkiralište supermarketa.

				Tad na njoj nema nikoga, ostale su samo papiruštine, razbijeni drveni sanduci, trulo povrće, plastika, sve što pokupimo dok koči i što trokolicu pretvori u neku vrstu trošnih alegorijskih kola.

				Sad trokolica stoji. Prekrivena svim tim smećem, privlači pozornost brojnih znatiželjnih golubova koji guguću oko nas te psa lutalice koji se primakne ponjušiti nas kao da smo izvanzemaljci koji su upravo došli na planet Zemlju.

				„Kratko leti”, kaže mi Mario obeshrabreno nakon nekoliko sekunda tišine, „ne mogu je natjerati da duže leti.”

				„Svejedno je bilo lijepo…”

				„Imam poteškoća s upravljanjem.”

				„Sjajno si sletio!” odvratim mu zadovoljno, kao da sam upravo završila vožnju vlakom smrti.

				„Sve u redu?” upita me Mario zabrinuto.

				Odvratim da je kimajući glavom u kojoj mi se vrti.

				„Jesi nešto vidjela?”

				„Jesam nešto, ne i Lea.” 

				Ne možemo gubiti vrijeme.

				Mario se brzo oporavi od nezgodnog slijetanja i odmah kresne motor.

				Ponosna trokolica ponovno krene kao da se ništa nije dogodilo i juri, juri, možda se i njoj žuri pronaći Lea i vratiti ga kući.

				Dobro, gdje se zavukao? Kojim je putem krenuo? Koji je vjetar slijedio? Koji je miris pratio? Je li već daleko?

				Mario i ja svratimo najprije do radionice, možda se vratio onamo.

				Uđemo na plato, pogledamo u njegovo skrovište, u kućicu za popravke, među olupinama, u zahodu, ali Lea nema.

				Zato nađemo Viktora i pustimo ga u trokolicu. Ima dobar njuh pa iako mu je njuška sad ozlijeđena, njuši bolje nego mi.

				Produžimo utroje i odlučimo se uputiti uzbrdicama koje vode na brijeg.

				Trokolica po tim uzbrdicama komunicira svojim nabrijanim motorom i svojim trikovima; mi ne, previše smo zauzeti traženjem Lea.

				Iz zavoja u zavoj uspinjemo se cestom uz travu, šume pune visokih stabala, kamene kuće, stijene i mahovinu.

				Je li se Leo uspeo skroz gore?

				Nemoguće da je ostao u gradu, netko bi ga već uočio, oglasili bi se alarmi i sirene.

				No, nizbrdo sve teče mirno, kasno je popodne kao svako drugo.

				Eto, stigli smo, nalazimo se na dijelu brežuljka s kojeg se vide livade, more i još brežuljaka. Neko vrijeme ostanemo promatrati u potrazi za kakvim tragom. Lavlja griva vidi se i izdaleka, lavlje tijelo osjete i ptice.

				Ostanemo gore neko vrijeme, tražimo ga, ali Leu ni traga. Tad se Mario i ja odlučimo razdvojiti: ja ću u jednu, a on drugu stranu, tako ćemo imati više šanse da ga nađemo prije mraka.

				„Viktor će s tobom, ne udaljavaj se previše. Samo donde”, kaže mi Mario i pokaže prstom 

				u mjesto koje mi izgleda kao granica koju je nemoguće zapamtiti, neka vrsta ne baš lako odredive točkice u zraku.

				Uvjerim Marija da sigurno neću dalje odande.

				„A ti, ako nađeš Lea, triput zatrubi”, napomenem ja.

				„A ako se Viktor počne nervirati, odmah se makni. To znači da nešto ne štima, jasno?” nastavi on.

				„Ali Viktor je uvijek nervozan!”,odvratim ja.

				„Mislim, ako postane nervozniji nego inače… Uzmi i ovu svjetiljku, a ako padne mrak, upali je i odmah se vrati natrag. Lozinka?”

				Mario me stvarno ne želi pustiti.

				„Čemu sad lozinka?” Nestrpljivo iščekujem potragu.

				„Lozinka je nužna u svakoj misiji, nikad ne znaš kad ni zašto, ali prije ili poslije sigurno će ti zatrebati”, kaže Mario ozbiljno.

				„Upomoć, upomoć?” pokušam.

				„Ne dolazi u obzir, što ako ti stvarno zatreba pomoć?”

				„Kamen, škare i papir?”

				„Ne…” odvrati Mario zamišljeno. „Znam! Abrakadabra”, predloži oduševljeno Mario. „Ponovi!”

				„Ali ne misliš li da je to prejednostavno?”

				„Što jednostavnija, to bolja jer je nitko neće otkriti.”

				„Abrakadabra. Abrakadabra.”

				„Odlično, nemoj je zaboraviti. Vidimo se tu za pola sata. I pazi da se ne izgubiš, da se ne spotakneš, pazi na vukove, na zmije, na komarce…”

				Čujem sad već udaljen Marijev glas, pozdravim ga rukom dok mi Viktor grize jaknu i skače oko mene.

				„Što je? Jesi nanjušio Lea?” upitam ga dok trči prema naprijed i iznervirano laje.

				Shvatila sam: želi da ga slijedim bez previše pitanja. Pa ga poslušam.

				Viktor ima dobar njuh, Viktor je lovački pas, naći će ga. Hodamo, a ja tražim tragove, nešto što će mi reći je li Leo prošao tim putem premda znam da to nije lako. Leo zna kako biti nevidljiv. Ima li lišća ulegnuta u njegovoj veličini? Debala izguljenih kandžama prevelikim da bi pripadale mačku? Hrpi perja? Gospođa u nesvijesti?

				Ništa od svega toga.

				Okružuje me samo zvuk vlastitih koraka, šum pokoje gušterice i češera koji padaju sa stabala.

				„Leo, ja sam! Gdje si?” dozivam ga, ali odgovara mi tek jeka.

				A gdje sam ja? Šuma je postala gusta, a cestu sam odavno ostavila iza sebe. A Viktor? I njega sam izgubila iz vida. Gdje li se zavukao? Taj uvijek radi što mu dođe.

				Iako su ga plavci dobro prodrmali, taj se pas nije promijenio ni koliko je crno pod noktom. Sad više ne znam koga tražiti pa dozivam malo Viktora, malo Lea. Zatim se uputim prema rubu šume, gledam što je dalje moguće, njušim zrak, napredujem polako, ali odjednom pogriješim, položim stopalo na tlo koje se odroni i padnem.

				Kotrljam se, pokušavam dohvatiti granu, uhvatiti se za list, ali i dalje klizim, a zatim ne vidim više ništa.

				Mrak i muk. Ništa.

				U nekom me trenutku nešto probudi.

				„Kakva je to vlažna, gruba i topla krpa koja mi trlja lice? Tko se odlučio uhvatiti čišćenja?” pomislim.

				Otvorim oči i vidim da me liže golem Leov jezik. Otire mi zemlju, blato i lišće koji su se zalijepili za mene dok sam padala.

				Sad vidim i njegove ozbiljne oči, njegove brke i njegov ozlijeđeni nos: znak da su se plavci žustro borili da ne bi pobjegao, pa osjetim kako mi iz trbuha navire velika snaga i ulazi mi u 

				ruke i u nos, podiže me na noge i potiče me da skočim zagrliti Lea.

				„Kako si? Na kraju smo se našli! Sad ravno u radionicu, pozvat ćemo doktora i sutra će sve biti u redu. Ne brini se, sigurno si umoran. Zavit ću ti rane i popraviti kućicu, plavci su je uništili, a sad će biti još ljepša!”

				Leo se ne miče i ne odgovara mi. Često sam se pitala zašto mi se nikad nije obratio na mom jeziku, no svejedno znam da razumije sve što kažem.

				„Nemoguće, zar ne?” 

				Kucnuo je čas, i ja to znam.Zagrlim ga još jače i zarijem lice u njegovu meku grivu što miriše na pijesak i motore. Ostanemo neko vrijeme tako, zatim se odvojimo. Sad smo jedno nasuprot drugom.

				„Lijepo je imati prijatelja”, kažem Leu. „Zauvijek ćemo biti prijatelji. Obećavam da ću ti dolaziti u posjet, a čak i ako ne budem znala gdje si, srest ćemo se. To tako ide: tko se želi 

				vidjeti, sretne se prije ili poslije. Zar ne?”

				Leo protrese glavu i iz usta ispusti potmuo zvuk. Zatim naglo ustane.

				U cirkusu je naučio stajati na dvije noge i sad se ne spušta, čeka me.

				Stoga razbarušim kosu, napravim si grivu pa skočim i ja, letim što je više moguće da postanem velika, velika kao lav, kako bih pogledala Lea u oči.

				I u tom trenu, u zraku, kao na usporenoj snimci, jedno nasuprot drugom, Leo i ja zaričemo tako glasno, ali tako glasno, da nas svi čuju.

			

		

	
		
			
				11. SVI

				Cijeli grad, sve šume i cijelo nebo ispune se tom neobičnom bukom: Ggggrrrrrrrrrrrrrrrrr!

				Pod crvenim krovom nalazi se dijete u zelenoj pidžami.

				„Mama, kakva je to buka? Bojim se.”

				„Grmi, ili susjed iznad nas premješta namještaj. Svakog dana nešto seli, uglavnom iz dnevnog boravka u kuhinju ili iz blagovaonice u kupaonicu… vidi se da voli putovati.”

				U kafiću.

				„Dosta je podrigivanja!” kaže jedna mušterija drugoj.

				„Nisam ja, to je bio tvoj nepristojni pas!”

				Na autobusnom stajalištu neki gospodin sa šeširom.

				„Netko se zaderao! Jeste li čuli?”

				„To sam bila ja! S vremena na vrijeme zaderem se iz protesta. Opet su povisili cijenu karte! Jeste li znali?” odvrati starica s nekoliko novčića u džepu i razbijenim kišobranom pod miškom.

				U parkiću.

				„Je li netko pao s tobogana?” pita djevojčica strica.

				„Dinosaur, jadničak je izgubio ravnotežu i 

				strašno tresnuo!”

				U kinu. 

				Mladić ispod glasa kaže svojoj dragoj: „Kad sam s tobom, osjećam se…”

				Upravo u tom trenu neki divlji zvuk provali u salu.

				„E da, osjećam se kao lav!” i ne suzdrži se nego ponovi ono „Gggrrrrrrr!” čime je poprilično omeo ostale gledatelje.

				„Sjednite, mladiću! Ništa se ne vidi.”

				„Tišina!”

				„Dosta je!”

				„Dajte se držite svog mjesta!”

				U školi. 

				Dvadesetero djece u učionici čuje to neobično „Gggrrrrrrr!” koje odjekuje školom i boji se da to učiteljica riče iza vrata.

				Zamišljaju je zatrpanu fotokopijama i raščupanu, spremnu ispitati ih sve redom:

				„Gdje su Pireneji? Koliko prstiju ima čudnovati kljunaš? Od čega se sastoji galaksija? Gdje žive lavovi?”

				U glavnom štabu plavaca.

				Začuvši tu buku, skupina plavaca izvuče 

				pištolj, neki pendrek, neki, pak, lisičine, neki suzavac, a neki počnu izvoditi karate poteze.

				„Tko je to?”

				„Pokaži se!”

				„Imamo li problem?”

				„Tebi govorim!”

				„Ajmo! Samo dođi!”

				Potezi i protupotezi ispresijecani nizom sockova koje izvikuje muškarac u bijeloj kuti putem razglasa.

				I taj neslućeni „Gggrrrrrrr!” odjednom uđe i u salon ljepote u kojem se gospođi što je upravo skinula viklere kosa iznova nakostriješi od straha.

				„Jaooooo!” krikne i ukoči se razjapljenih usta i razrogačenih očiju pred zrcalom. I ostane tako beskrajnu minutu sve dok…

				„Ova nova frizura čini vas višom”, kaže frizerka.

				„I mlađom”, uvjerava je susjeda pod haubom.

				„Baš kul”, dobaci joj momak kojem su upravo napravili irokezu i potapša je po leđima.

				Tako je gospođin izraz lica u nekoliko sekunda iz užasnutog prešao u zapanjen, a potom i u zadovoljan.

				To neobično „Gggrrrrrrr!” čulo je i zrnce prašine na Marijevoj ruci koji čeka zabrinut, naslonjen na svoju trokolicu i svake minute gleda na sat i prema obzoru.

				A na kraju tu buku odnese nalet večernjeg vjetra, sve dalje i dalje, na drugu stranu svijeta.

				12. LIJEPE RIJEI

				To tako snažno „Gggrrrrrrr!” još mi odjekuje u glavi i srcu, a u međuvremenu promatram Lea koji više nije kraj mene, nego ondje, malen, sićušan među stablima i grmljem.

				Pratim ga pogledom sve dok od njega ne preostane više ništa, a u mislima mu se obraćam u nadi da čuje sve lijepe riječi koje sam mu namijenila.

				Potom krenem prema mjestu na kojem imam dogovor s Marijem.

				Viktor i ja ponovo smo zajedno, i on je na svoj način pozdravio Lea: ugrizao ga je za rep i dao 

				mu da ga bacaka amo i tamo, kao u lunaparku.

				Kako se približavam, primijetim nešto neobično: zašto je Mario svezan stojećke pozadi u trokolici? I zašto trokolica škripi gumama i naglo koči dok je on iza? I što ako se ozlijedi?

				Približim se da bolje shvatim što se događa, ali pazim da me ne primijete, šćućurim se pa gmižem po tlu.

				Sad sam bliže i primijetim da Marija muče trojica plavaca od prije: debeli vozi i škripi gumama; visoki je uperio pušku; suhonjavi se zadere da zaustavi trokolicu pa počne postavljati pitanja.

				„Ajmo, pljuni. Gdje je lav?”

				„Ne znam. Nisam krotitelj! Taj lav uvijek je radio što ga je volja”, odvrati Mario napaćeno nakon sveg tog drmuckanja.

				„A gdje je djevojčica? I njoj trebamo nešto reći”, prijeti suhonjavi.

				„U ovo doba je valjda kod kuće.”

				„Dobra curica… a što ćeš ti tu gore?”

				„Šećem psa.”

				„Pa onda ćeš nam bar znati reći gdje je taj 

				jazavčar…”

				„Taj kobasičar…”

				„Ta antipatična vreća buha koju zoveš psom!” govore naizmjence.

				„Pobjegao je. Često on tako, slijedi tragove: ipak je to lovački pas”, odvrati Mario.

				„Da, dobar za lov na miševe!” naceri se debeli.

				„Kažu da su jazavčari bolji od mačaka.”

				„Možda zato što su gluplji.”

				„Ili možda zato što su tako ružni da miševi padnu u nesvijest čim ih vide…” nastavi debeli.

				„Nakaze. Tako dugi, a tako kratko: kako uopće stoje na nogama? A jesi ih ikad vidio da skaču? Izgledaju kao leteći čepići protiv zatvora.”

				Smiju se, a suhonjavi stane oponašati jazavčara koji pokušava skočiti da nešto dohvati.

				Da pravo kažem, nije smiješan.

				Viktor, koji je dosad bio sa mnom, potiho režao i drhtao od ušiju do vrha repa, više se ne može suzdržati, već iskoči sa željom da svoj trojici zagrize list. Ide od jednog do drugog, 

				juri, dok ga oni pokušavaju uhvatiti: najprije golim rukama, potom ga pokušavaju udariti štapom.

				„Evo ga!”

				„Držite ga!”

				„Sad ću ga srediti!”

				Viktor grize, skače, reži, prolazi im između nogu, grebe, napada ih surovo i nesmiljeno.

				Ja to iskoristim da priđem Mariju, a dok se trsim odvezati ga, ispod glasa mu kažem: „Mario! Tu sam, a Leo je slobodan gore na brežuljcima i dobro je.”

				„Nemoj da te vide, odi kući”, kaže mi Mario strogo.

				„Ne pada mi na pamet”, odgovorim dok pokušavam razvezati čvorove.

				„Kažem ti da odeš, ovi misle ozbiljno. Neće nam još jednom dopustiti da se izvučemo!” ne posustaje Mario.

				Trojac još juri za Viktorom i pokušava ga pogoditi, ali on je malen, brz i stvarno bijesan. U praksi: prava furija.

				Ali, moram se požuriti, Viktorov napad neće ih još dugo zaokupljati.

				Odjednom se sjetim da u trokolici imamo let lampu, uzmem je i približim užetu koje se odmah rastopi, tad spazim kako se Viktor koprca u zraku.

				Jedan od plavaca uspio ga je uhvatiti i drži ga tako, da visi u zraku i kesi zube, reži i pokušava ga ugristi.

				„Reci nam gdje je lav ili je gotov!” kaže suhonjavi, a drugi u ruci podigne palicu i uperi je u psa.

				„Ostavite Viktora. Lav… lav je…” uzdiše Mario.

				„Lav je slobodan i nikad ga nećete uhvatiti!” Izađem na vidjelo.

				„Evo mulice! Drži je!” naredi suhonjavi debelom koji mi se poslušno približi s ljigavim osmjehom na licu. „Ako budeš dobra, poklonim ti bombone.”

				Pa izvuče iz džepa napola otvorene, polomljene, ljepljive kockice.

				„Ne volim ih!” odvratim i šutnem ga u goljenice.

				„Jao! Majke mi, ako te uhvatim, ubit ću te!” 

				kaže debeli.

				„Mrdni guzicom i uhvati je!” nastavi suhonjavi.

				„Dođi, dođi… ljepotice.”

				Debeli se baci na mene, ali ja se pomaknem i on padne.

				U međuvremenu se Mario oslobodio i udara: šaketa se, šutira, dijeli šamare svemu što mu se približi.

				Ali plavci su naoružani, imaju odore protiv ugriza i udaraca, i trenutačno vode.

				Debeli iskoristi moju nepažnju i počupa me za kosu, a visoki obori Marija na tlo.

				Ali taman kad se spremamo predati, začujemo snažnu riku koja nam sledi kosti. „Ovo je pjesma za moje uši!” 

				Okrenem se i vidim da Leo stoji pred nama: ponosan, smiren, spreman skočiti. Nitko se ne mrda.

				Plavci prvi put moraju odmjeriti snage s lavom koji nije zatvoren u kavezu, koji nije omamljen sredstvima za uspavljivanje ili na povocu.

				Trojac se ukipi, a prije nego što primijete, Leo ih obori na tlo jednog za drugim, na hrpu kao da slaže sendvič, zatim svakom izbliza dahne u lice.

				Mario i ja za to vrijeme trojcu oduzmemo pendreke i pištolje.

				Plavci su sad goloruki i moraju se suočiti s tom okrutnom krupnom zvijeri. Leo i dalje stoji nad njima, a mi u njih uperimo oružje.

				Odlučimo im skinuti i odore, mogle bi nam dobro doći.

				Debeli, koji je ispod ostale dvojice, brizne u plač, možda pokušava nešto reći, nejasno je, čuju se samo njegovi jecaji.

				„Prestani cmizdriti”, kaže visoki isprekidanim glasom.

				Tanki i podmukli suhonjavac uzaludno se pokušava osloboditi Leova stiska.

				„Molim? Ne razumijem. Što kažete? Da ne želite završiti u lavljem želucu?” kažem ja u nekom trenu kad primijetim da se plavci pokušavaju osloboditi.

				„Jadničci. Žele natrag na sigurno u sivilo svog stožera”, kažem obraćajući se Mariju.

				„Želite spasiti živu glavu, razumijem. Ali možda je prekasno”, podsmjehne se on zadovoljno.

				„Ah, pa dobro, pokušat ću razgovarati s Leom. Ali ne znam koliko ću uspjeti učiniti za vas, već dugo nije ništa bacio pod zub.”

				Priđem Leu.

				Lijepo je opet se igrati s njim, pravim se da mu nešto šapućem na uho, a nedugo zatim, on se makne s te hrpe drhtavog mesa.

				Čim primijeti mogućnost za bijeg, trojac ustane, zatetura i u gaćama potrči niz brežuljak.

				„Trčite, trčite i zaboravite da ste nas vidjeli!” dere se Mario za njima.

				„Valjda ne namjeravate reći da vas je skoro raskomadao stari lav!” derem se ja.

				„Ili da vas je razoružala djevojčica”, doda on, „ili da ste vidjeli trokolicu u letu...”

				„I sigurno ne namjeravate reći šefu da ste pobjegli u gaćama. Bolje vam je da šutite. Šutite i ništa vam se neće dogoditi. Ali ako pokušate nešto reći… ako pokušate potražiti Lea…”

				Pogledamo se, a iz naših razjapljenih usta proizađe takvo „Gggrrrrrrr!” da uplaši i nas i trojac koji pojuri još brže.

				Prizor je ovog puta baš lijep.

				Ali gdje je Leo? Okrenemo se, a on je već u gustoj šumi i korača polako i vijugavo kao velika mačka, kao veliki kralj. Ne preostaje nam ništa drugo osim promatrati ga kako odlazi, mahnuti mu, a zatim se vratiti dolje u grad praćeni večernjim povjetarcem.

				Nikad neću zaboraviti kako je trojac u gaćama jurio niz brežuljak, kao ni kako nas je Leo spasio, ni kako to da sad znam tako dobro rikati, ni kako je i Viktor naučio pa sad malo laje, a malo riče i postao je glavni u kvartu.

				Neću nikad zaboraviti te dane kad sam otkrila da sam hrabra i da imam velike prijatelje, kao ni tu prvu noć bez Lea, kad nisam uspjela oka sklopiti jer sam htjela biti s njim i neprestano sam mislila na vrijeme koje smo proveli zajedno: na ono kad je pojeo moju zalihu lizalica sa štapićem i svime u manje od minute, na dan kad je u samo jednom skoku sletio na 

			

		

		
			
				114

			

		

	
		
			
				moju škrinju s blagom i pretvorio je u hrpicu starudije pa cijeli tjedan nisam razgovarala s njim. Ili na ono popodne kad smo bili tako umorni nakon što smo satima trčali po platou automehaničarske radionice da smo legli jedno uz drugo i prvi put sam shvatila da ga se više nikad neću bojati.

				13. PUNO POZDRAVA

				Nedugo nakon rastanka od Lea, jednog je dana do dvorišnih vrata automehaničarske radionice došao poštar na biciklu.

				Rijetko ga se viđalo u tom kraju jer su gradom kružile čudne priče o toj radionici u predgrađu i o Mariju koji je, kako se čini, pjevač tanga, izvodi neobične trikove i druži se sa sumnjivim ljudima iz cirkusa.

				On, poštar, dogovorio se s Gospodinom mehaničarem, pa je svu poštu ostavljao u kafiću Sport.

				Ali taj put nije trebalo pokupiti samo jedno pismo.

				Uz pismo je bila ruža, a u baru su rekli poštaru da je mora osobno odnijeti u radionicu inače će ruža uvenuti, ocvasti, sasušiti se.

				Poštar je zvonio i zvonio na dvorišna vrata. Ali činilo se da nema nikoga, činilo se da je mjesto prazno, napušteno.

				Poštar pričeka da netko dođe otvoriti, ali potom stade dozivati: „Gospon Mario!”

				Ništa.

				„Poštovani!”

				Muk.

				„Imam po-po, imam po-po poštu za vas. Tu je kuverta!”

				Poštar u teškim trenucima muca.

				„A ima i ru, ru-ru, imam crvenu ru-ružu!”

				Nitko se nije odazivao, ali on nastavi.

				„A sve dolazi iz…” pročisti grlo i pokuša jasno izgovoriti te teške napisane riječi: „Njujorka! Ili možda Nj-u-v J-o-r-k-a!”

				Tek se tada otvoriše vrata barake i izađe Mario te, bez riječi, priđe dvorišnim vratima, uze kuvertu i cvijet. Poštar, koji sve to vrijeme uopće nije sišao s bicikla, nestade u trenu, brzinski ga pozdravivši.

				Mario ostade sam, na kuverti nije bilo drugog imena osim njegova, ali on je znao tko mu je poslao to pismo i tu plastičnu ružu posutu umjetnim kapima rose. Otvori ga i poče čitati.

				„Dragi Mario, ja sam.

				Kako tko? Nemoj mi reći da si me zaboravio? Iskra je, ljudska topovska kugla. Poljubili smo se jednog proljetnog dana, zatim jednog ljetnog, nekoliko puta ujesen, pa čak i na zimu.

				U kuverti je moja fotografija, uzmi je.

				Prepoznaješ li me? Da, to sam ja u New Yorku, po snijegu. Grad je prelijep, prepun stvarno visokih zgrada, stabala i ljudi.

				Ali u New Yorku ne postoji nitko kao ti. Čudno, zar ne?

				U New Yorku ima baš svega, svega što čovjek može poželjeti, sanjati ili zamisliti. Ali Marija nema. Vjeruj mi, to je i mene zapanjilo. No svejedno je tako. Tražila sam te po ulicama, kinima, kafićima, a ponekad mi se i činilo da te vidim, ali kad bih se približila, vidjela bih da to nisi ti. Sve dok jednog dana nisam bila sigurna da te definitivno nema u tom dijelu svijeta pa sam te prestala tražiti. Ali sam zato mislila na tebe da ne zaboravim tvoje lice, tvoje brkove ni tvoje ruke koje znaju popraviti motocikle i kola, ali i učiniti da nestane marama ili se pojavi zec. Sve to pišem da ti kažem da ću te, kad se ponovo sretnemo, prepoznati iako je prošlo već… koliko mjeseci? Godina?

				Teško mi je spojiti brojke i vrijeme.

				Pišem ti da ti kažem da se cirkus i ja ukrcavamo. Bit ćemo u gradu za tjedan dana. Ili za mjesec. U svakom slučaju, uskoro.

				Tvoja Iskra

				Nakon što je više puta pročitao pismo i naučio napamet rečenice koje su mu se najviše svidjele, Mario uze list papira, kemijsku i stade razmišljati što napisati.

				Nije znao odakle početi ni na koju će adresu poslati te riječi, ali napisao je.

				„Draga Iskra,

				iako ne znam na koju adresu poslati ovo pismo, svejedno ga pišem.

				Itekako te se sjećam, toliko sam mislio na tebe i iščekivao tvoj povratak. Recimo da sam intenzivno mislio na tebe jednom dnevno, uglavnom dok sam u redu kod mesara čekao svojih pet kila iznutrica, sala i šnicli za Lea. Ali često sam mislio na tebe i drugdje, noću i danju, i amo i tamo, a i sad mislim na tebe, sad kad mi je vjetar donio tvoje novosti i malo tvog mirisa.”

				Trenutak je samo nepomično stajao, zurio u list pred sobom i u te riječi. Da, u tom trenu nije imao što dodati.

				Pomno je savio papir, stavio ga u kuvertu, uspeo se u trokolicu i dao se u potragu za poštarom po gradu. Da si pomogne, ponio je megafon koji je godinama čuvao u ormaru i, dok je škripao gumama na žutoj trokolici, derao se u taj svojevrsni trombon: „Poštaru, gdje si? Imam posla za tebe. Poštaru, izađi na vidjelo. Hitno je! 

				Poštaru, gdje si?”

				Poštar nije prevalio dalek put, otišao je na pauzu i sjedio na klupi i parkiću.

				Mario ga spazi izdaleka, dojuri pred njega i reče zadihano, kao da je dopješačio do njega:

				„Poštaru! Napokon sam te našao! Moraš otići do Iskre i dati joj ovo.”

				Rekao mu je to tako, žurno, bez ikakva uvoda, čak i bez pozdrava.

				Poštara je od tog naglog kočenja na dva centimetra od njegovih nogu i od te siline odmah zaboljela glava, ali je smogao snage da promuca:

				„Tko-tko, tko-tko, tko-tko-tko je Iskra?”

				„Ljudska topovska kugla iz cirkusa. A ja je volim”, odgovori Mario.

				„A gdj…, a gdj-gdj, a gdj-gdj-gdj gdje stanuje?”

				„Nigdje, u Americi, zapravo, taman se vraća. Možda je sad na brodu. Je li ti to dovoljno informacija? Poštaru, nađi je. To ti je posao, ne?”

				I Mario se zagleda u njega svojim crnim, sjajnim očima, prodornim pogledom koji je ponavljao tek jednu riječ: Nađi je! Podrazumijevajući: Po svaku cijenu.

			

		

		
			
				121

			

		

	
		
			
				Poštar zajaši bicikl i stade se raspitivati i tražiti, ne zna se gdje, ne zna se kako. Dugo ga nije bilo na vidiku, nitko da ga sretne ni u kafiću, pa su se mnogi pitali što je bilo s njim.

				Netko je tvrdio da je jedne noći vidio kako svjetla njegova bicikla treperavo osvjetljavaju dijelove šume, one iza smetlišta, a u daljini se čulo kako viče.

				„Plamenka, gdje si? Vatrenka, imam pismo za tebe! Žarka, dođi!”

				Drugi su tvrdili da se preselio daleko, treći, pak, da se izgubio.

				Ali među stolićima, uličicama i morem proširio se glas da poštar sad radi u cirkusu. Neki tvrde da su ga vidjeli gdje pedalira na žici deset metara iznad tla kako bi predao kuvertu letećoj ženi.

				Zahvaljujem udruzi Officina Letteraria, mjestu gdje sam započela ovu priču, i svim divovima i divicama koje sam ondje upoznala.

				Zahvaljujem Anselmu Rovedi na dragocjenim savjetima.

				Zahvaljujem Barbari Schiaffino koja je jedne zimske noći pročitala ove stranice.

				Zahvaljujem onima s kojima sam odrasla i svom bratu s kojim i dalje rastem.

				Zahvaljujem prijateljima, svakom od njih, svom partneru, svom mačku, savršenom mačjem modelu, i svom djetetu koje me kad sam mu pročitala Riku, upitalo iako dobro zna odgovor: „Ali tko je napisao tako dobru priču?”

				Daniela Carucci

				Nakon što je diplomirala povijest kazališta i radila na sceni s klaunovima, društveno angažiranim glumcima i pripovjedačima, Daniela Carucci djeluje kao glumica i dramaturginja na području kazališta za djecu i mlade. Danas vodi radionice za djecu i odrasle, povezujući kazalište i književnost, a bavi se pričama i svijetom mašte kao novinarka, pripovjedačica i autorica.

			

		

		
			
				Giulia Torelli

				Rođena je u Modeni, gdje je pohađala Umjetnički institut Adolfo Venturi, a potom nastavila studije u Torinu gdje i danas živi i radi kao ilustratorica.

				Ana Badurina

				Odrasla je na njoj najdražem otoku, Lošinju. Na studij talijanskog jezika i povijesti došla je u Zagreb u koji se zaljubila, pa u njemu sada živi i radi. Viša je lektorica na Odsjeku za talijanistiku zagrebačkog Filozofskog fakulteta, a kad ne predaje, prevodi. Ponekad s engleskog, najviše s talijanskog i to knjige koje joj se svide, za velike i male, a za svoje je prijevode nagrađena u Hrvatskoj i u inozemstvu. Članica je Društva hrvatskih književnih prevodilaca, surađuje s brojnim književnim festivalima, rado čita, sebi i sinu, a kad god može, putuje – nekad blizu, nekad daleko, nekad samo u mislima.

